Smernica Komisie 2000/3/ES
z 22. februára 2000,
ktorou sa smernica Rady 77/541/EHS o bezpečnostných pásoch a zadržiavacích systémoch motorových vozidiel prispôsobuje technickému pokroku
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 70/156/EHS zo 6. februára 1970 o aproximácii právnych predpisov členských štátov o typovom schválení motorových vozidiel a ich prípojných vozidiel [1], naposledy zmenenú a doplnenú smernicou 98/91/ES Európskeho parlamentu a Rady [2],
so zreteľom na smernicu Rady 77/541/EHS z 28. júna 1977 o aproximácii právnych predpisov členských štátov o bezpečnostných pásoch a zadržiavacích systémoch motorových vozidiel [3], naposledy zmenenú a doplnenú smernicou Komisie 96/36/ES [4], a najmä na jej článok 10,
keďže:
(1) Smernica 77/541/EHS je jednou z osobitných smerníc ES týkajúcich sa postupu typového schvaľovania zavedeného smernicou 70/156/EHS. Ustanovenia smernice 70/156/EHS týkajúce sa systémov vozidiel, konštrukčných častí a samostatných technických celkov sa v dôsledku toho vzťahujú aj na smernicu 77/541/EHS.
(2) V dôsledku technického pokroku je možné zlepšiť ochranu cestujúcich požiadavkou, aby všetky sedadlá motorových vozidiel kategórie M1 boli vybavené trojbodovými pásmi s navíjačmi.
(3) Rozhodnutím Rady 97/836/ES [5] spoločenstvo pristúpilo k Dohode Európskej hospodárskej komisie Organizácie spojených národov (EHK OSN), uzatvorenej v Ženeve 20. marca 1958 a revidovanej 16. októbra 1995, o prijatí jednotných technických predpisov pre kolesové vozidlá, časti a zariadenia, ktoré sa môžu montovať a používať na kolesových vozidlách, a o podmienkach pre vzájomné uznávanie schválení udelených na základe týchto predpisov.
(4) Pristúpením k revidovanej dohode pristúpilo spoločenstvo k stanovenému zoznamu predpisov vytvorenému podľa tejto dohody. Tento zoznam obsahuje predpis č. 44 EHK/OSN o typovom schvaľovaní zadržiavacích zariadení pre deti cestujúce v motorových vozidlách (detský zadržiavací systém).
(5) Je účelné zahrnúť do smernice 77/541/EHS požiadavky týkajúce sa ochrany detí a z toho dôvodu zmeniť a doplniť prílohy k uvedenej smernici včlenením presne určených požiadaviek na detské zadržiavacie systémy podľa predpisu č. 44 EHK OSN. Na účely zrozumiteľnosti by sa mali prílohy k smernici 77/541/EHS nahradiť.
(6) Opatrenia ustanovené v tejto smernicou sú v súlade so stanoviskom Výboru pre prispôsobenie sa technickému pokroku, zriadenom smernicou 70/156/EHS,
PRIJALA TÚTO SMERNICU:
Článok 1
Prílohy k smernici 77/541/EHS sa nahrádzajú textami ustanovenými prílohe k tejto smernici.
Článok 2
1. S účinnosťou od 1. októbra 2000 členský štát nesmie z dôvodov týkajúcich sa bezpečnostných pásov a zadržiavacích systémov:
- odmietnuť udeliť ES typové schválenie alebo vnútroštátne typové schválenie pre typ motorového vozidla z hľadiska bezpečnostných pásov, zadržiavacích systémov alebo detského zadržiavacieho systému, alebo
- zakázať registráciu, predaj alebo uvedenie do prevádzky vozidiel alebo predaj alebo uvedenie do prevádzky bezpečnostných pásov, zadržiavacích systémov alebo detských zadržiavacích systémov,
ak tieto bezpečnostné pásy a zadržiavacie systémy alebo detské zadržiavacie systémy vyhovujú požiadavkám smernice 77/541/EHS zmenenej a doplnenej touto smernicou.
2. S účinnosťou od 1. októbra 2001 členské štáty:
- nesmú už udeliť ES typové schválenie a
- môžu odmietnuť udeliť vnútroštátne typové schválenie,
pre typ vozidla, ak nie sú splnené požiadavky smernice 77/541/EHS, zmenené a doplnené touto smernicou, týkajúce sa detských zadržiavacích systémov a montáže bezpečnostných pásov na všetky miesta na sedenie do vozidiel M1, vrátane prípadov, keď sú už namontované integrované detské zadržiavacie systémy.
Požiadavka na trojbodové pásy pre všetky miesta na sedenie vo vozidlách M1 sa však použijú s účinnosťou od 1. apríla 2002. Do tohto dátumu sa požiadavky na vybavenie vozidiel M1 bezpečnostnými pásmi riadia prílohou XV k smernici 77/541/EHS.
2. S účinnosťou od 1. októbra 2002 členské štáty:
- považujú osvedčenia o zhode, ktoré sú sprievodnými dokumentmi nových vozidiel kategórie M1 vydané podľa smernice 70/156/EHS za neplatné na účely článku 7 ods. 1 uvedenej smernice odmietnu registráciu, predaj alebo uvedenie do prevádzky nových vozidiel, ktoré nemajú platné osvedčenie o zhode podľa smernice 70/156/EHS, okrem prípadov, keď sa uplatňuje článok 8 ods. 2 uvedenej smernice,
- môžu odmietnuť registráciu, predaj alebo uvedenie do prevádzky nových vozidiel kategórie N1 a M2 s hmotnosťou nepresahujúcou 3,5 do prevádzky z hľadiska zabudovaných detských zadržiavacich systémov, ak je nimi vozidlo vybavené,
z dôvodov súvisiacich s bezpečnostnými pásmi a zadržiavacími systémami, ak nie sú splnené požiadavky smernice 77/541/EHS, zmenené a doplnené touto smernicou.
Požiadavka trojbodových pásov na všetky miesta na sedenie vo vozidlách kategórie M1 sa však uplatňuje od 1. októbra 2004. Do tohto dátumu sa požiadavky na vybavenie vozidiel kategórie M1 bezpečnostnými pásmi riadia prílohou XV k smernici 77/541/EHS.
4. S účinnosťou od 1. januára 2001 sa požiadavky smernice 77/541/EHS zmenené a doplnené touto smernicou, ktoré sa týkajú zabudovaných detských zadržiavacích systémov, uplatňujú na účely článku 7 ods. 1 smernice 70/156/EHS, ak sú tieto systémy namontované ako pôvodná výbava vozidla.
Článok 3
1. Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr do 30. septembra 2000. Bezodkladne o tom informujú Komisiu.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 4
Táto smernica nadobúda účinnosť dvadsiaty deň po jej uverejnení v Úradnom vestníku Európskych spoločenstiev.
Článok 5
Táto smernica je adresovaná členským štátom.
V Bruseli 2000
